CELEX: 32019R1796
Language: da
Date: 2019-10-24 00:00:00
Title: Europa-Parlamentets og Rådets forordning (EU) 2019/1796 af 24. oktober 2019 om ændring af forordning (EU) nr. 1309/2013 om Den Europæiske Fond for Tilpasning til Globaliseringen (2014-2020)

31.10.2019   
               
               
                  DA
               
               
                  Den Europæiske Unions Tidende
               
               
                  LI 279/4
               
            
         EUROPA-PARLAMENTETS OG RÅDETS FORORDNING (EU) 2019/1796
         af 24. oktober 2019
         om ændring af forordning (EU) nr. 1309/2013 om Den Europæiske Fond for Tilpasning til Globaliseringen (2014-2020)
         EUROPA-PARLAMENTET OG RÅDET FOR DEN EUROPÆISKE UNION HAR —
         under henvisning til traktaten om Den Europæiske Unions funktionsmåde, særlig artikel 175, stk. 3,
         under henvisning til forslag fra Europa-Kommissionen,
         efter fremsendelse af udkast til lovgivningsmæssig retsakt til de nationale parlamenter,
         under henvisning til udtalelse fra Det Europæiske Økonomiske og Sociale Udvalg (1),
         efter høring af Regionsudvalget,
         efter den almindelige lovgivningsprocedure (2), og
         ud fra følgende betragtninger:
         
                     (1)
                  
                  
                     Den Europæiske Fond for Tilpasning til Globaliseringen (»Globaliseringsfonden«) blev ved Europa-Parlamentets og Rådets forordning (EF) nr. 1927/2006 (3) oprettet for varigheden af den flerårige finansielle ramme, fra den 1. januar 2007 til den 31. december 2013. Globaliseringsfonden blev oprettet for at give Unionen mulighed for at udvise solidaritet med arbejdstagere, der har mistet deres arbejde som følge af gennemgribende strukturelle ændringer i verdens handelsmønstre som følge af globaliseringen.
                  
               
                     (2)
                  
                  
                     Globaliseringsfondens anvendelsesområde blev udvidet i 2009 ved Europa-Parlamentets og Rådets forordning (EF) nr. 546/2009 (4) som led i den europæiske økonomiske genopretningsplan for at støtte arbejdstagere, der bliver afskediget som direkte følge af den internationale finansielle og økonomiske krise.
                  
               
                     (3)
                  
                  
                     Den Europæiske Fond for Tilpasning til Globaliseringen (EGF) blev ved Europa-Parlamentets og Rådets forordning (EU) nr. 1309/2013 (5) oprettet for varigheden af den flerårige finansielle ramme fra den 1. januar 2014 til den 31. december 2020. Den udvidede også anvendelsesområdet for Den Europæiske Fond for Tilpasning til Globaliseringen til at dække ikke blot afskedigelser som følge af gennemgribende strukturelle ændringer i verdenshandelsmønstrene, der kan tilskrives globaliseringen, og afskedigelser som følge af alvorlige økonomiske forstyrrelser forårsaget af en fortsættelse af den globale finansielle og økonomiske krise som omhandlet i forordning (EF) nr. 546/2009, men også afskedigelser som følge af en eventuel ny global finansiel og økonomisk krise. Endvidere blev forordning (EU) nr. 1309/2013 ændret ved Europa-Parlamentets og Rådets forordning (EU, Euratom) 2018/1046 (6) med henblik på bl.a. at indføre regler, der giver mulighed for, at EGF under særlige omstændigheder kan dække kollektive ansøgninger vedrørende små og mellemstore virksomheder (SMV'er), der er beliggende i én region, og som er aktive i forskellige økonomiske sektorer som defineret på NACE (rev. 2)-hovedgruppeniveau, såfremt den ansøgende medlemsstat påviser, at sådanne SMV'er er den vigtigste eller eneste form for virksomhed i den pågældende region.
                  
               
                     (4)
                  
                  
                     Den 29. marts 2017 meddelte Det Forenede Kongerige Storbritannien og Nordirland (»Det Forenede Kongerige«) sin beslutning om at udtræde af Unionen i henhold til artikel 50 i traktaten om Den Europæiske Union (TEU). Traktaterne ophører med at finde anvendelse på Det Forenede Kongerige på datoen for udtrædelsesaftalens ikrafttræden eller, hvis en sådan aftale ikke foreligger, to år efter meddelelsen, medmindre Det Europæiske Råd efter aftale med Det Forenede Kongerige med enstemmighed beslutter at forlænge denne frist.
                  
               
                     (5)
                  
                  
                     Efter at have indvilliget i en første forlængelse den 22. marts 2019 vedtog Det Europæiske Råd den 11. april 2019 afgørelse (EU) 2019/584 (7), hvori det efter endnu en anmodning fra Det Forenede Kongerige indvilligede i at forlænge den frist, der er fastsat i artikel 50, stk. 3, i TEU, til den 31. oktober 2019. Medmindre en udtrædelsesaftale indgået med Det Forenede Kongerige er trådt i kraft senest dagen efter den dato, hvor traktaterne ophører med at finde anvendelse på Det Forenede Kongerige, eller Det Europæiske Råd efter aftale med Det Forenede Kongerige med enstemmighed beslutter for tredje gang at forlænge den frist, der er fastsat i artikel 50, stk. 3, i TEU, udløber den i artikel 50, stk. 3, i TEU fastsatte frist den 31. oktober 2019.
                  
               
                     (6)
                  
                  
                     Det Forenede Kongeriges udtræden af Unionen uden en aftale vil sandsynligvis få negative konsekvenser for visse erhvervsgrene og tjenesteydelser og vil sandsynligvis føre til afskedigelser inden for de pågældende sektorer. Denne forordning bør ændre forordning (EU) nr. 1309/2013 med henblik på at præcisere, at sådanne afskedigelser er omfattet af EGF's anvendelsesområde. Dette vil sikre, at EGF kan reagere effektivt ved at yde støtte til afskedigede arbejdstagere i områder, sektorer, geografiske områder eller arbejdsmarkeder, der udsættes for alvorlige økonomiske forstyrrelser som følge af Det Forenede Kongeriges udtræden af Unionen uden en udtrædelsesaftale.
                  
               
                     (7)
                  
                  
                     I betragtning af den tidsnød, som følger af Det Forenede Kongeriges udtræden af Unionen, bør der ske fravigelse af den periode på otte uger, der er omhandlet i artikel 4 i protokol nr. 1 om de nationale parlamenters rolle i Den Europæiske Union, der er knyttet som bilag til TEU, traktaten om Den Europæiske Unions funktionsmåde og traktaten om oprettelse af Det Europæiske Atomenergifællesskab.
                  
               
                     (8)
                  
                  
                     Denne forordning bør træde i kraft snarest muligt på dagen efter offentliggørelsen i Den Europæiske Unions Tidende og bør finde anvendelse fra dagen efter den dato, hvor traktaterne ophører med at finde anvendelse på Det Forenede Kongerige. Den bør dog ikke finde anvendelse, hvis en udtrædelsesaftale indgået med Det Forenede Kongerige i overensstemmelse med artikel 50, stk. 2, i TEU er trådt i kraft senest på denne dato —
                  
               VEDTAGET DENNE FORORDNING:
         
            Artikel 1
            Ændring af forordning (EU) nr. 1309/2013
            Artikel 2, litra a), i forordning (EU) nr. 1309/2013 affattes således:
            
                        »a)
                     
                     
                        arbejdstagere, der er blevet afskediget, og selvstændige, hvis aktivitet er ophørt, som følge af gennemgribende strukturelle ændringer i verdenshandelsmønstrene, der kan tilskrives globaliseringen, og som især har givet sig udslag i en væsentlig stigning i importen til Unionen, en alvorlig forskydning i Unionens handel med varer og tjenesteydelser, et hurtigt fald i Unionens markedsandel i en given sektor eller udflytning af aktiviteter til tredjelande, eller som følge af Det Forenede Kongeriges udtræden af Unionen uden en udtrædelsesaftale, forudsat at disse afskedigelser har en betydelig negativ indvirkning på den lokale, regionale eller nationale økonomi«.
                     
                  
         
            Artikel 2
            Ikrafttræden
            Denne forordning træder i kraft dagen efter offentliggørelsen i Den Europæiske Unions Tidende.
            Den finder anvendelse fra dagen efter den dato, hvor traktaterne ophører med at finde anvendelse på Det Forenede Kongerige i henhold til artikel 50, stk. 3, i TEU.
            Denne forordning finder dog ikke anvendelse, hvis en udtrædelsesaftale indgået med Det Forenede Kongerige i overensstemmelse med artikel 50, stk. 2, i TEU, er trådt i kraft senest på dagen efter den dato, hvor traktaterne ophører med at finde anvendelse på Det Forenede Kongerige.
         
         
            Denne forordning er bindende i alle enkeltheder og gælder umiddelbart i hver medlemsstat.
            Udfærdiget i Strasbourg, den 24. oktober 2019.
            
               
                  På Europa-Parlamentets vegne
               
               
                  Formand
               
               D.M. SASSOLI
            
            
               
                  På Rådets vegne
               
               
                  Formand
               
               T. TUPPURAINEN
            
         
         
            (1)  Udtalelse af 25.9.2019 (endnu ikke offentliggjort i EUT).
         
            (2)  Europa-Parlamentets holdning af 22.10.2019 (endnu ikke offentliggjort i EUT) og Rådets afgørelse af 24.10.2019.
         
            (3)  Europa-Parlamentets og Rådets forordning (EF) nr. 1927/2006 af 20. december 2006 om oprettelse af Den Europæiske Fond for Tilpasning til Globaliseringen (EUT L 406 af 30.12.2006, s. 1).
         
            (4)  Europa-Parlamentets og Rådets forordning (EF) nr. 546/2009 af 18. juni 2009 om ændring af forordning (EF) nr. 1927/2006 om oprettelse af Den Europæiske Fond for Tilpasning til Globaliseringen (EUT L 167 af 29.6.2009, s. 26).
         
            (5)  Europa-Parlamentets og Rådets forordning (EU) nr. 1309/2013 af 17. december 2013 om Den Europæiske Fond for Tilpasning til Globaliseringen (2014-2020) og ophævelse af forordning (EF) nr. 1927/2006 (EUT L 347 af 20.12.2013, s. 855).
         
            (6)  Europa-Parlamentets og Rådets forordning (EU, Euratom) 2018/1046 af 18. juli 2018 om de finansielle regler vedrørende Unionens almindelige budget, om ændring af forordning (EU) nr. 1296/2013, (EU) nr. 1301/2013, (EU) nr. 1303/2013, (EU) nr. 1304/2013, (EU) nr. 1309/2013, (EU) nr. 1316/2013, (EU) nr. 223/2014, (EU) nr. 283/2014 og afgørelse nr. 541/2014/EU og om ophævelse af forordning (EU, Euratom) nr. 966/2012 (EUT L 193 af 30.7.2018, s. 1).
         
            (7)  Det Europæiske Råds afgørelse (EU) 2019/584 truffet efter aftale med Det Forenede Kongerige af 11. april 2019 om forlængelse af fristen i henhold til artikel 50, stk. 3, i TEU (EUT L 101 af 11.4.2019, s. 1).